ब्राजील जोरदार जीत से क्वार्टर फाइनल में  
अलेक्सांद्र पाटो और नेमार के दो-दो गोल की मदद से पिछले चैंम्पियन ब्राजील ने इक्वेडर को 4-2 से हराकर कोपा अमेरिका फुटबॉल टूर्नामेंट के क्वार्टर फाइनल में प्रवेश किया।
अलेक्सांद्र पाटो और नेमार के दो-दो गोल की मदद से पिछले चैंम्पियन ब्राजील ने इक्वेडर को 4-2 से हराकर कोपा अमेरिका फुटबॉल टूर्नामेंट के क्वार्टर फाइनल में प्रवेश किया। ब्राजील ग्रुप बी में शीर्ष पर रहा। क्वार्टर फाइनल में उसका मुकाबला पराग्वे से होगा जबकि इक्वेडर बाहर हो गया है। पाटो ने 28वें मिनट में हेडर से और फिर 60वें मिनट में बेहद करीब से करारा शाट जमाकर गोल किए जबकि नेमार ने 48वें और 76वें मिनट में गोल दागे। इक्वेडर की तरफ से दोनों गोल स्ट्राइकर फेलिप कैसेडो ने 37वें और 58वें मिनट में किये। पाटो ने बाद में कहा,  हमें इस तरह के मैच की जरूरत थी। यह हमारे लिए फाइनल जैसा था और हमें हर हाल में इसे जीतना था। हम इसमें सफल रहे और पहला स्थान पाकर आगे बढ़े। हम ऐसा ही चाहते थे।    ब्राजील ने ग्रुप चरण में वेनेजुएला और पराग्वे से ड्रॉ खेला और उसे दक्षिण अमेरिकी चैंपियनशिप में लगातार तीसरे खिताब के लिए कम से कम ड्रॉ की दरकार थी। मेजबान अर्जेंटीना पर भी बाहर होने का खतरा मंडरा रहा था लेकिन वह भी सोमवार को अपने अंतिम मैच में कोस्टारिका को 3-0 से हराकर आगे बढ़ने में सफल रहा था। ब्राजील ने लीग चरण में पांच अंक हासिल किए। वेनेजुएला के भी पांच अंक हैं लेकिन गोल अंतर में ब्राजील बाजी मार गया। पराग्वे भी कल वेनेजुएला के खिलाफ आखिर में दो गोल करके मैच ड्रॉ कराकर तीन अंक के साथ क्वार्टर फाइनल में पहुंचने में सफल रहा। वह तीनों ग्रुप में से दो सर्वश्रेष्ठ तीसरी टीम में से एक रहा।